't Mestreechs verandert - Mestreechter Taol
11 oktober 2014 - 20.20 oor
’t Mestreechs verandert
Alle taole en dialekte verandere. Die veranderinge zien neet tege te hawwe, ouch al zien sommege lui vaan meining tot ze dao get tege kinne doen. E sjoen veurbeeld daovaan is de Académie Française, die, sinds häör opriechting in 1694, tot doel heet gehad ’t Frans zuver te hawwe. Dao is ze neet in geslaag, want ’t Frans heet z’ch, zjus wie aander taole, neet aon d’n invlood vaan ’t Ingels kinne oonttrèkke.
Veranderinge in ’n taol of ’n dialek höbbe hiel dèks te make mèt veranderinge in de maotsjappij. Es, beveurbeeld, e bepaold ambach of beroop verdwijnt, daan zalle ouch de wäörd verdwijne die mèt dat ambach of beroop te make höbbe. Veurbeelde veur ’t Mestreechs zien wäörd wie lanteriemenneke, potte- mennekeskrenkde, gaasknabbe, stroontkaar en kolepie. Väöl lui besjouwe ’t verlore goon vaan dit soort wäörd es ’n vererming vaan ’t dialek, meh wäörd die neet mie nudeg zien weure noe eimaol neet mie gebruuk. Maotsjappeleke veranderinge leie netuurlek ouch tot ’t opnumme vaan nui wäörd: computer, internèt, e-mail, tèllevisie en magnetron zien wäörd die ouch in ’t Mestreechs al neet mie zien weg te dinke.
V'r besjrieve hei iers d'n invlood dee ’t Standaardnederlands heet op ’t dialek. Daonao geve v'r veurbeelde vaan veranderinge in ’t Mestreechs en laote v'r zien tot ’t neet altied gemekelek is um te zègke wat good en wat fout Mestreechs is.
Invlood vaan 't Standaardnederlands >